Rīgā 2021. gada 7. septembrī

**Paredzētās darbības ietekmes uz vidi sākotnējais izvērtējums Nr.RI21SI0102**

Sākotnējā izvērtējuma mērķis ir noteikt, vai pieteiktā paredzētā darbība atsevišķi vai kopā ar citām darbībām varētu būtiski ietekmēt vidi. Sākotnējā izvērtējuma uzdevums nav precīzi dokumentēt ietekmju apjomu un definēt projekta īstenošanas nosacījumus. Detalizēts ietekmju apjoma un būtiskuma izvērtējums ir veicams ietekmes uz vidi novērtējuma ietvaros atbilstoši likumā ,,Par ietekmes uz vidi novērtējumu” un tam pakārtotajos normatīvajos aktos noteiktajai kārtībai gadījumā, ja sākotnējā izvērtējuma rezultātā tiek secināts, ka pieteiktās paredzētās darbības īstenošanas rezultātā ir iespējama būtiska ietekme uz vidi.

1. **Paredzētās darbības ierosinātājs:**

Fiziska persona (personas kods) (turpmāk – Ierosinātāja).

###### Paredzētās darbības nosaukums:

Dzīvojamās mājas būvniecība.

###### Paredzētās darbības norises vieta:

Kāpu iela 137A (zemes vienības kadastra apzīmējums 1300 016 0159), Jūrmala (turpmāk – Paredzētās darbības vieta).

###### Informācija par paredzēto darbību, iespējamām paredzētās darbības vietām un

###### izmantojamo tehnoloģiju veidiem:

Valsts vides dienesta Lielrīgas reģionālā vides pārvalde (turpmāk – Dienests) 2021. gada   
4. augustā saņēma Ierosinātājas pilnvarotās personas (turpmāk – pilnvarotā persona) iesniegumu tehnisko noteikumu saņemšanai un 2021. gada 13. augustā saņēma papildinformāciju Būvniecības informācijas sistēmā (turpmāk – BIS) ietekmes uz vidi sākotnējā izvērtējuma veikšanai dzīvojamās mājas būvniecībai Kāpu ielā 137A (zemes vienības kadastra apzīmējums 1300 016 0159), Jūrmalā.

Saskaņā ar iesniegumiem Paredzētās darbības vietā ir plānota dzīvojamās mājas ar apbūves laukumu ~ 216 m2 būvniecība, piebraucamā ceļa, žoga, bruģēta laukuma izbūve, tāpat arī ēkas ārējo inženierkomunikāciju izbūve, t.sk. ūdensapgādes un sadzīves kanalizācijas pieslēguma izveide pie pilsētas centralizētajiem ūdensapgādes un sadzīves kanalizācijas tīkliem un elektrības pieslēguma izbūve. Siltumapgādei paredzēts uzstādīt gāzes apkures katlu jaudu līdz ~ 40 kW. Paredzētās darbības ietvaros plānota arī esošās ēkas nojaukšana.

Paredzētās darbības vieta atrodas Baltijas jūras un Rīgas jūras līča piekrastes krasta kāpu aizsargjoslas teritorijā un saskaņā ar Aizsargjoslu likuma 36. panta otro un otro prim daļu, kā arī likuma „Par ietekmes uz vidi novērtējumu” 2.pielikuma 11.punkta 12.apakšpunktu būvniecības iecerei - dzīvojamās mājas būvniecībai, gan ārējās elektroapgādes tīkla būvniecībai ir nepieciešams veikt ietekmes uz vidi sākotnējo izvērtējumu..

Likuma „Par ietekmes uz vidi novērtējumu” 8.pants noteic, ka, piesakot darbību, ierosinātājs norāda vismaz divus dažādus risinājumus attiecībā uz šīs darbības vietu vai izmantojamo tehnoloģiju veidiem. Ņemot vērā, ka pilnvarotā persona iesniegumā nav norādījis divus dažādus risinājumus attiecībā uz šīs darbības vietu vai izmantojamo tehnoloģiju veidiem, Dienests kā otru variantu pieņēma to, ka Iesniedzēja varētu neveikt darbību.

**5.Paredzētās darbības ietekmes uz vidi vērtēšanas nepieciešamības pamatojums (iespējamās ietekmes būtiskuma novērtējums):**

Izvērtējot paredzētās darbības iespējamās ietekmes un to būtiskumu, tika izmantoti likuma „Par ietekmes uz vidi novērtējumu” 11.panta kritēriji (paredzēto darbību, darbības vietu un šīs vietas ģeogrāfiskās īpatnības raksturojošie faktori, ņemot vērā paredzētās darbības ietekmes apjomu un telpisko izplatību; ietekmes raksturu; ietekmes intensitāti un kompleksumu; ietekmes varbūtību; ietekmes plānoto sākumu, ilgumu, biežumu un atgriezeniskumu; savstarpējo un kopējo ietekmi uz citām esošām vai apstiprinātām paredzētajām darbībām, kas ietekmē vienu un to pašu teritoriju; iespēju pilnvērtīgi samazināt paredzēto ietekmi uz vidi) un uz Eiropas Savienības sākotnējā izvērtējuma vadlīniju C pielikumu balstīts kontrolsaraksts.

Paredzētās darbības vieta ir apbūvēta, taču šo ēku Paredzētās darbības ietvaros ir plānots nojaukt.

Paredzētās darbības vietā 2014. gada 18. decembrī tika apstiprināts detālplānojums zemesgabalam Jūrmalā, Kāpu iela 137. Atbilstoši Jūrmalas pilsētas domes 2012. gada   
11. oktobra saistošo noteikumu Nr.42 ,,Zemesgabalam Jūrmalā, Kāpu iela 137” (turpmāk - Detālplānojums) grafiskajai daļai Paredzētās darbības vieta atrodas apbūves izvietojuma zonā, kur Paredzētā darbība ir atļautā teritorijas izmantošana.

Saskaņā ar Jūrmalas pilsētas teritorijas plānojumu, kas apstiprināts ar Jūrmalas pilsētas domes   
2016. gada 24. marta saistošajiem noteikumiem Nr.8 ,,Par Jūrmalas pilsētas Teritorijas plānojuma grozījumu grafiskās daļas, teritorijas izmantošanas un apbūves noteikumu apstiprināšanu” Paredzētās darbības vieta atrodas Savrupmāju apbūves teritorijā (DzS22), kur Paredzētā darbība ir atļauta teritorijas izmantošana.

Paredzētā darbības vieta neatrodas virszemes ūdensobjekta un ķīmiskajā aizsargjoslā ap ūdens ņemšanas vietām.

Saskaņā ar Aizsargjoslu likuma 5.panta pirmo daļu ap objektiem un teritorijām, kas ir nozīmīgas no vides un dabas resursu aizsardzības un racionālas izmantošanas viedokļa, tiek noteiktas vides un dabas resursu aizsardzības aizsargjoslas. Šo aizsargjoslu galvenais uzdevums ir samazināt vai novērst antropogēnās negatīvās iedarbības ietekmi uz objektiem, kuriem ir noteiktas aizsargjoslas. Kā viens no vides un dabas resursu aizsardzības aizsargjoslu veidiem noteikta Baltijas jūras un Rīgas jūras līča piekrastes aizsargjosla. Aizsargjoslu likuma 6.pants nosaka, ka Baltijas jūras un Rīgas jūras līča piekrastes aizsargjosla ir izveidota, lai samazinātu piesārņojuma ietekmi uz Baltijas jūru, saglabātu meža aizsargfunkcijas, novērstu erozijas procesu attīstību, aizsargātu piekrastes ainavas, nodrošinātu piekrastes dabas resursu, arī atpūtai un tūrismam nepieciešamo resursu un citu sabiedrībai nozīmīgu teritoriju saglabāšanu, aizsardzību un ilgstošu izmantošanu. Kā viena no Baltijas jūras un Rīgas jūras līča piekrastes aizsargjoslas joslām ir noteikta krasta kāpu aizsargjosla.

Aizsargjoslu likuma 36.panta otrā daļa krasta kāpu aizsargjoslā un pludmalē aizliedz celt jaunas ēkas un būves, kā arī paplašināt esošās ēkas un būves, izņemot konkrētus izņēmuma gadījumus. Aizsargjoslu likumā noteiktos izņēmumus nevar tulkot paplašināti, par to liecina aizsargjoslas izveides mērķis, kas neapšaubāmi ir ekoloģisks. Šā mērķa kontekstā jebkura likuma norma attiecībā uz krasta kāpu aizsargjoslu būtu jāinterpretē pēc iespējas tādā veidā, kas nodrošinātu vides aizsardzību. Līdz ar to arī Aizsargjoslu likuma 36.panta otrās daļas mērķis, tai skaitā, noskaidrojot to sistēmiski kopsakarā ar citām normām, ir vides aizsardzības nolūkos stingri ierobežot krasta kāpu aizsargjoslas apbūvi, tomēr pieļaujot atsevišķus izņēmumus, kas ir iztulkojami pēc iespējas šauri. Viens no šādiem izņēmumiem ir noteikts Aizsargjoslu likuma 36.panta otrās daļas 3.punktā, proti, *ēku un būvju celtniecība vai paplašināšana ir paredzēta vietējās pašvaldības teritorijas plānojumā un notiek pilsētas teritorijā un šīs darbības ir saskaņotas ar attiecīgo Valsts vides dienesta reģionālo vides pārvaldi*. Būvniecības likuma 1.panta 3.punktā definēts, ka ,,būve” ir *ķermeniska lieta, kas tapusi cilvēka darbības rezultātā un ir saistīta ar pamatni (zemi vai gultni)*, līdz ar to inženierkomunikāciju tīkli šī likuma izpratnē ir definējami kā būve. Aizsargjoslu likuma 36.panta divi prim viens daļa nosaka, ka likuma 36.panta otrajā daļā izņēmuma gadījumi ir pieļaujami vienīgi tad, ja veikts paredzētās darbības ietekmes uz vidi sākotnējais izvērtējums.

Atbilstoši Dabas aizsardzības pārvaldes dabas datu pārvaldības sistēmā „OZOLS” publicētajai informācijai (dati skatīti 2021. gada 6. septembrī) Paredzētās darbības vieta neatrodas Eiropas nozīmes aizsargājamā dabas teritorijā (*Natura 2000*), kā arī tajā nav reģistrētas īpaši aizsargājamās sugas vai sugas, kurām veidojami mikroliegumi, savukārt Paredzētās darbības vieta robežojas ar īpaši aizsargājamo biotopu *2180* *Mežainas piejūras kāpas*, bet Paredzēto darbību plānots veikt ārpus biotopa teritorijas.

Saskaņā ar VSIA „Latvijas Vides, ģeoloģijas un meteoroloģijas centrs” Piesārņoto un potenciāli piesārņoto vietu reģistru Paredzētās darbības vieta neatrodas piesārņotā vai potenciāli piesārņotā teritorijā (dati skatīti 2021. gada 6. septembrī).

Paredzētā darbība nav saistīta ar būtisku piesārņojuma risku un ar papildus infrastruktūras objektu būvniecību ārpus zemesgabala robežām. Tā neradīs būtisku ietekmi attiecībā uz plānoto teritorijas izmantošanu, kā arī ietekme uz īpaši aizsargājamo biotopu tiks samazināta līdz minimumam.

**Secinājumi:**

Tā kā Paredzētā darbība tiks veikta pilsētas teritorijā, tai skaitā atbilstoši vietējās pašvaldības teritorijas plānojumam un Detālplānojumam, un tā tiek saskaņota ar Dienestu, Paredzētā darbība krasta kāpu aizsargjoslā ir pieļaujama atbilstoši Aizsargjoslu likuma 36.panta otrās daļas 3.punktā noteiktajam izņēmuma gadījumam.

Pēc visas dokumentācijas izvērtēšanas Dienests secināja, ka Paredzētā darbība ir atļautā teritorijas izmantošana konkrētajā vietā un tai nav paredzama būtiska negatīva ietekme uz vidi.

Tāpat tika konstatēts, ka teritorija neatrodas īpaši aizsargājamā dabas teritorijā, tajā nav konstatēti īpaši aizsargājami biotopi, īpaši aizsargājamas sugu dzīvotnes, mikroliegumi un to buferzonas.

Ņemot vērā augstāk minēto, Dienests secina, ka Paredzētai darbībai nav piemērojams ietekmes uz vidi novērtējums, jo ietekmes ir identificētas sākotnējā izvērtējuma ietvarā un paredzētā darbība kopumā neradīs būtiskas ietekmes uz vidi.

##### 6. Izvērtētā dokumentācija:

##### Pilnvarotās personas 2021. gada 4. augusta iesniegums tehnisko noteikumu saņemšanai.

1. Pilnvarotās personas 2021. gada 13. augusta BIS saņemtā papildus informācija
2. Dabas aizsardzības pārvaldes dabas datu pārvaldības sistēma „OZOLS”.
3. VSIA „Latvijas Vides, ģeoloģijas un meteoroloģijas centrs” Piesārņoto un potenciāli piesārņoto vietu saraksts.
4. Būvniecības informācijas sistēma.
5. Jūrmalas pilsētas teritorijas plānojums, kas apstiprināts ar Jūrmalas pilsētas domes   
   2016. gada 24. marta saistošajiem noteikumiem Nr.8 ,,Par Jūrmalas pilsētas Teritorijas plānojuma grozījumu grafiskās daļas, teritorijas izmantošanas un apbūves noteikumu apstiprināšanu”.
6. Jūrmalas pilsētas domes 2012. gada 11. oktobra saistošie noteikumi Nr.42 ,,Zemesgabalam Jūrmalā, Kāpu iela 137”.
7. Eiropas Savienības sākotnējā izvērtējuma vadlīniju C pielikumā balstītais kontrolsaraksts.

##### 7. Sabiedrības informēšana:

##### Dienests ar 2021. gada 16. augusta vēstuli Nr.11.4/5916/RI/2021 „Par informatīvā paziņojuma nosūtīšanu Kāpu iela 135a, Jūrmala” nosūtīja informāciju par paredzēto darbību Jūrmalas pilsētas domei un biedrībai „Vides aizsardzības klubs”, kā arī informatīvo paziņojumu par paredzēto darbību publicēja Valsts vides dienesta tīmekļa vietnē. Līdz šim nav saņemtas sabiedrības atsauksmes vai priekšlikumi.

##### 8. Administratīvā procesa dalībnieku viedokļi:

Pilnvarotās personas viedoklis izteikts iesniegumā Dienestam un iesniegumam klāt pievienotajos dokumentos. Dienests, izvērtējot iesniegto dokumentāciju, iepriekš minētos faktus, apsvērumus, secina, ka ietekmes uz vidi novērtējums pirts būvniecībai nav nepieciešams, jo minētajai darbībai nav paredzama nozīmīga un kompleksa ietekme uz vidi un iespējamās ietekmes ir identificētas ietekmes uz vidi sākotnējā izvērtējuma ietvaros.

##### 9. Piemērotās tiesību normas:

##### Administratīvā procesa likums.

##### Aizsargjoslu likums.

##### Likuma „Par ietekmes uz vidi novērtējumu” 3., 32., 11.pants un 2.pielikuma 11. punkta 12.apakšpunkts.

##### Ministru kabineta 2015. gada 13. janvāra noteikumu Nr. 18 „Kārtība, kādā novērtē paredzētās darbības ietekmi uz vidi un akceptē paredzēto darbību” 13. un 14.punkts.

##### Jūrmalas pilsētas teritorijas plānojums, kas apstiprināts ar Jūrmalas pilsētas domes 2016. gada 24. marta saistošajiem noteikumiem Nr.8 ,,Par Jūrmalas pilsētas Teritorijas plānojuma grozījumu grafiskās daļas, teritorijas izmantošanas un apbūves noteikumu apstiprināšanu”.

##### Jūrmalas pilsētas domes 2012. gada 11. oktobra saistošie noteikumi Nr.42 ,,Zemesgabalam Jūrmalā, Kāpu iela 137”.

**Lēmums:**

Nepiemērot ietekmes uz vidi novērtējuma procedūru Ierosinātājas ierosinātajai darbībai – dzīvojamās mājas būvniecībai Kāpu ielā 137A (zemes vienības kadastra apzīmējums   
1300 016 0159), Jūrmalā.

*Šis starplēmums, ar kuru tiek atzīts, ka ietekmes uz vidi novērtējums nav nepieciešams, nav atsevišķi pārsūdzams.*

Direktora p.i.,

Direktora vietniece                                                                          L.Ābele

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

Solvita Caune 67084267

solvita.caune@vvd.gov.lv